CELEX: 62021CN0580
Language: el
Date: 2021-09-22 00:00:00
Title: Υπόθεση C-580/21: Αίτηση προδικαστικής αποφάσεως την οποία υπέβαλε το Bundesgerichtshof (Γερμανία) στις 22 Σεπτεμβρίου 2021 — EEW Energy from Waste Großräschen GmbH κατά MNG Mitteldeutsche Netzgesellschaft Strom GmbH

13.12.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 502/13
            
         
      Αίτηση προδικαστικής αποφάσεως την οποία υπέβαλε το Bundesgerichtshof (Γερμανία) στις 22 Σεπτεμβρίου 2021 — EEW Energy from Waste Großräschen GmbH κατά MNG Mitteldeutsche Netzgesellschaft Strom GmbH
      (Υπόθεση C-580/21)
      (2021/C 502/20)
      Γλώσσα διαδικασίας: η γερμανική
      
         Αιτούν δικαστήριο
      
      Bundesgerichtshof
      
         Διάδικοι στην υπόθεση της κύριας δίκης
      
      
         Ενάγουσα και αναιρεσείουσα: EEW Energy from Waste Großräschen GmbH
      
         Εναγομένη και αναιρεσίβλητη: MNG Mitteldeutsche Netzgesellschaft Strom GmbH
      
         Παρεμβαίνουσα: 50Hertz Transmission GmbH
      
         Προδικαστικά ερωτήματα
      
      
                  1)
               
               
                  Έχει το άρθρο 16, παράγραφος 2, στοιχείο γ', σε συνδυασμό με το άρθρο 2, στοιχείο α', και στοιχείο ε', της οδηγίας 2009/28/ΕΚ (1) την έννοια ότι, κατά την τροφοδότηση του δικτύου ηλεκτρικής ενέργειας, πρέπει να παρέχεται προτεραιότητα και σε εγκαταστάσεις παραγωγής στις οποίες η ηλεκτρική ενέργεια παράγεται μέσω θερμικής επεξεργασίας μεικτών αποβλήτων που περιέχουν κυμαινόμενο ποσοστό βιοαποικοδομήσιμων βιομηχανικών αποβλήτων και οικιακών απορριμμάτων;
               
            
                  2)
               
               
                  Σε περίπτωση καταφατικής απαντήσεως στο πρώτο ερώτημα: Εξαρτάται η παροχή προτεραιότητας, κατά την τροφοδότηση του δικτύου ηλεκτρικής ενέργειας, με βάση το άρθρο 16, παράγραφος 2, στοιχείο γ', της οδηγίας 2009/28 από το ύψος του ποσοστού βιοαποικοδομήσιμων αποβλήτων που χρησιμοποιούνται για την παραγωγή ηλεκτρικής ενέργειας κατά τον τρόπο που περιγράφεται στο πρώτο ερώτημα;
               
            
                  3)
               
               
                  Σε περίπτωση καταφατικής απαντήσεως στο δεύτερο ερώτημα: Υφίσταται κρίσιμο κατώτατο όριο όσον αφορά το ποσοστό βιοαποικοδομήσιμων αποβλήτων, κάτω από το οποίο αποκλείεται η εφαρμογή, ως προς την παραγόμενη ηλεκτρική ενέργεια, των ρυθμίσεων που ισχύουν για την ηλεκτρική ενέργεια από ανανεώσιμες πηγές;
               
            
                  4)
               
               
                  Σε περίπτωση καταφατικής απαντήσεως στο τρίτο ερώτημα: ποιο είναι ή πώς πρέπει να προσδιορίζεται το ποσοστό του ορίου αυτού;
               
            
                  5)
               
               
                  Σε περίπτωση καταφατικής απαντήσεως στο πρώτο και στο δεύτερο ερώτημα: Είναι δυνατόν, κατά την εφαρμογή των ρυθμίσεων που διέπουν την ηλεκτρική ενέργεια από ανανεώσιμες πηγές σε περίπτωση ηλεκτρικής ενέργειας η οποία παράγεται μόνον κατά ορισμένο ποσοστό από βιοαποικοδομήσιμα απόβλητα, να χρησιμοποιηθεί η λογική του άρθρου 5, παράγραφος 3, δεύτερο εδάφιο, της οδηγίας 2009/28 κατά τέτοιον τρόπο, ώστε οι εν λόγω ρυθμίσεις να εφαρμόζονται μόνον ως προς το ποσοστό ηλεκτρικής ενέργειας που παράγεται από ανανεώσιμες πηγές και το ποσοστό αυτό να υπολογίζεται με βάση το ενεργειακό περιεχόμενο κάθε πηγής ενέργειας;
               
            
         (1)  Οδηγία 2009/28/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με την προώθηση της χρήσης ενέργειας από ανανεώσιμες πηγές και την τροποποίηση και τη συνακόλουθη κατάργηση των οδηγιών 2001/77/ΕΚ και 2003/30/ΕΚ (ΕΕ 2009, L 140, σ. 16).